  Майя Бывальцева Дуннелэн биатлонъя чемпионэз Ижкарын вордскем Иван Черезов спортсменлэсь карьеразэ йылпумъяз. 10-тӥ оштолэзе со сярысь ивортэ Тюмень улосвыллэн нимлыко порталэз. Черезовез сиё-дано келян ужрад ортчиз улосвыллэн губернаторезлэн кузьымъёсыз понна ӵошатсконъёсын вормисьёсты пусъем бере. «Суро эстафетаын ассэ возьматыны туннэ туж ик ӧз пӧрмы, но ми солы тау шуиськомы кунмес котьку дано возьматэмез понна. Иван — туж оскымон но ӟеч адями, сётэм кылзэ быдэстыны быгатэ», — пусйиз губернатор Владимир Якушев. Черрезов тау карон кылъёс вераз ваньмызлы, кин солы 26 ар ӵоже спортын улытозяз юрттӥз, со понна висиз. Озьы ик пусйиз, Тюмень улсовылын спортэз, со пӧлын биатлонэз, азинтон понна туж трос лэсьтӥське шуыса. Тодэ вайытом, спортсменлэсь карьеразэ йылпумъян сярысь Черезов южтолэзь шорын ялӥз. Табере со биатлонъя тренер луыны быгатоз. «Спортсмен сямен мон 90 процентсэ ужпумъёсме быдэстӥ. Макем бадӟымгес луиськод, сокем умой валаськод аслэсьтыз быгатонлыкъёстэ. 2011-тӥ арын мон валасько вал, мар карыны. Малпай, тани ваньмыз пӧрмоз но умой мыноз, но шуккиськеме ваньзэ воштӥз. Валамон, спортын улонам зарни олимпи медаль ӧжытак уг тырмы», — вераз спортсмен журналистъёслы. Тодэ вайытом, Иван Черезов — Россиысь биатлонист, дуннелэн куинь пол чемпионэз, Олимпи шудонъёслэн кык пол призёрез. Вордскиз Ижкарын 1980-тӥ арын. Бызьылӥз Удмуртия понна, берлогес Тюмень улосвыл понна. Кышнояськемын, кык нылпиосыз. Тегъёс: Спорт Ижкар Биатлон Удмуртия ИванЧерезов  